**Déagóirí Sásta: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Réasúnta dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – saol na scoile / gnáthshaol déagóra |
| Stór focal | Gnáthshaol déagóra |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt mar gheall ar shuirbhé a rinneadh ar dhéagóirí in Albain. Is alt é atá bunaithe ar fhíricí agus mar sin tá sé casta go leor ach tá sé scríofa ar bhealach simplí.

Tá na ceachtanna oiriúnach do rang a bhfuil caighdeán measartha Gaeilge acu don Teastas Sóisearach, ach is féidir leat iad a láimhseáil ar bhealach a oireann don rang atá agat féin.

**Réamhobair 1**

* An aidhm atá leis an sleamhnán seo ná na daltaí a chur ag caint faoi cad a dhéanann siad ina gcuid am saor.
* Léigh a bhfuil ar an sleamhnán leis na foghlaimeoirí le bheith cinnte go dtuigeann siad a bhfuil le déanamh acu.
* Abair leo an chéad cheist a dhéanamh leo féin ar dtús agus ansin ceist a dó a dhéanamh leis an duine in aice leo. Is cleachtadh cainte é seo agus is fiú nós na cainte a chruthú sa rang ón gcéad lá riamh.
* Iarr ar na daltaí cuid de na rudaí a dúirt siad a rá leat agus d’fhéadfá cúpla rud a deir siad a chur ar an gclár.

**Réamhobair 2**

* Abair leis na daltaí díriú ar chuid (a) ar dtús ar feadh cúpla nóiméad. Pléigh na freagraí a bheidh acu leis an rang iomlán (féach Freagraí thíos).
* Pléigh cuid (b) leis an rang agus tabhair nóiméad do gach beirt cúpla abairt a scríobh sna boscaí. Ba cheart go mbeadh comhrá ag dul ar aghaidh idir gach beirt. Siúl timpeall an ranga le cinntiú nach i mBéarla atá an comhrá.
* Pléigh na tuairimí a bhí ag an rang ar fad.



**Léamh**

* Cuir na daltaí ag obair le chéile ina mbeirteanna chun an t-alt a léamh.
* Ansin léigh an t-alt leis an rang ar fad ag dul siar ar aon deacracht fuaime nó tuisceana a bheadh acu.



**Léamhthuiscint**

* Scríobh na ceisteanna thíos ar an gclár bán:
1. As na déagóirí ar fad in Albain a rinneadh suirbhé orthu, cad é an t-aoisghrúpa is sona?
2. Cén fáth a bhfuil na déagóirí seo níos sásta ná déagóirí eile?
3. Ach ní hiad déagóirí na hAlban na déagóirí is sláintiúla, cén fáth?
* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.

**Iarphlé 1 / 2**

* Cuir gach beirt ag obair le chéile. Tabhair 'Rólghníomhaíocht – duine 1' do dhuine 1 agus tabhair 'Rólghníomhaíocht – duine 2' do dhuine 2.
* Bíodh an sleamhnán ‘Iarphlé 2’ leis na ceisteanna in airde agat agus léigh na ceisteanna leis an rang iomlán.
* Cuir gach beirt le chéile agus abair leo gurb iadsan anois an duine sa phictiúr.
* Iarr orthu na ceisteanna a chur ar a chéile ansin. Bí cinnte go bhfuil siad in ann an t-ainmfhocal ‘bliain’ a láimhseáil go maith. Is féidir úsáid a bhaint as na bileoga ***Bunuimhreacha (-10)*** agus ***Bunuimhreacha (10-)*** i ‘Fócas ar Theanga’.
* Iarr orthu na rólanna a mhalartú ansin.
* Nuair atá sé déanta acu iarr ar dhaoine éagsúla an ghníomhaíocht a dhéanamh os comhair an ranga.
* Roinn an rang i ngrúpaí ansin agus abair le gach grúpa na ceisteanna 1-4 a phlé le chéile. Bí ag siúl timpeall le cuidiú leo más gá.



**Scríobh**

* Iarr ar na daltaí leathleathanach a scríobh faoi na rudaí a dhéanann siad nuair a bhíonn am saor acu.

|  |
| --- |
| Freagraí |

**Réamhobair 1**

Déagóir

Taighdeoir

Múinteoir

Péintéir

Ceoltóir

Glantóir

Búistéir